I Aleppo var Sedra Al-Yousef datter af en tandlæge og en jordemoder og niece til en kirurg. Det lå i kortene, at hun skulle gå medicinens vej lige fra starten.

Da krigen kom, måtte familien flygte. Faren, der udover sin tandlægepraksis også var regeringskritisk parlamentsmedlem var jagtet af regimet, og derfor levede familien i hemmelighed i Danmark, inden de fik familiesammenføring.

Læs også : FN griber ind i sag om udsendelse af mor til seks

Da familien Al-Yousef kom til Danmark og bosatte sig i Aabenraa for knap fire år siden, var Sedra 17 år. En gennemsnitlig dansk pige ville være i gang med en ungdomsuddannelse, men Sedra skulle først lære at tale sproget. Det skulle tage to år på ungdomsskole, sagde de, men det mente Sedra ikke kunne passe.

- Jeg fik et chok. To år på ungdomsskole, så 10.klasse, så gymnasiet. Jeg tænkte: Hvornår skal jeg så i gang med min uddannelse?, siger hun.

Sedra blev færdig med sprogskolen efter kun seks måneder, tog 10.klasse og begyndte på en STX med den samme undervisning som alle de andre. Gymnasiet færdiggjorde hun på to år på STUK i Toftlund.

- Jeg satte mig et mål for at blive hurtigt færdig, og det opnåede jeg, siger hun.

Læs også : Fire millioner flygtningebørn går ikke i skole

Krigen fortsætter, mens Sedra går i skole

Sedra Al-Yousef søgte ind på medicinstudiet i København, og denne uge har hun sammen med hundredvis af andre studenter kunne samle skoletasken op og sætte kurs mod drømmestudiet.

- Det betyder virkelig meget. Det kom ikke nemt til mig, siger den unge medicinstuderende.

Særligt gymnasietiden var præget af usikkerhed for Sedra Al-Yousef, så hun var tæt på at droppe ud af skolen.

Det var ikke det hårde skolearbejde, der påvirkede hende, men derimod krigen i Syrien. I 2017 mistede Sedra 38 familiemedlemmer i et kemisk angreb i byen Khan Sheikhoun i Syrien.

Jeg følte, at det var så unfair, at jeg kunne sidde i skolen i Danmark, mens min familie døde i Syrien. Sedra Al-Yousef, 20 år, medicinstuderende

- Jeg følte, at det var så unfair, at jeg kunne sidde i skolen i Danmark, mens min familie døde i Syrien, fortæller hun og fortsætter:

- Jeg tog et par dage fri fra skolen. Men efter at have snakket med min lærere tænkte jeg, at jeg skulle være læge, så jeg kunne hjælpe folk her i Danmark og måske i fremtiden i Syrien, siger hun.

Udsigten til at vende hjem til Syrien ser dog sort ud lige nu, vurderer hun.